ORDE do 30 de maio de 2007 pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de prevención do alcoholismo.
CONSELLERÍA DE SANIDADE — III. OUTRAS DISPOSICIÓNS — 08/06/2007

De conformidade co Decreto 45/2006, do 23 de febreiro, polo que se establece a estrutura orgánica da Consellería de Sanidade, correspóndenlle a esta as competencias en materia de sanidade, de acordo co Estatuto de autonomía para Galicia e nos termos sinalados pola Constitución española.
O Servizo Galego de Saúde, organismo autónomo de carácter administrativo, foi creado pola Lei 1/1989, do 2 de xaneiro, reformada pola Lei 8/1991, do 23 de xullo, e parcialmente derrogada pola Lei 7/2003, do 9 de decembro, salvo no relativo á súa creación, e está adscrito á Consellería de Sanidade. A estrutura orgánica do Sergas actualmente regúlase no Decreto 46/2006, do 23 de febreiro, e os seus fins e funcións regúlanse no capítulo I do título IV da devandita Lei 7/2003, do 9 de decembro.
O Decreto 389/1994, de 15 de decembro, polo que se regula a saúde mental en Galicia e o Plan estratéxico de saúde mental 2006-2011 teñen por obxecto establecer as directrices xerais de actuación na saúde mental e a asistencia psiquiátrica, a regulación dos dispositivos dirixidos á promoción e protección da saúde mental, a prevención das enfermidades psíquicas e a asistencia, rehabilitación e integración dos enfermos mentais.
O Servizo Galego de Saúde, consciente da importancia que para solucionar o problema do alcoholismo teñen as asociacións dedicadas principalmente ao desenvolvemento de programas de prevención do alcoholismo, quere colaborar mediante unha liña de subvencións correntes con cargo aos orzamentos xerais da comunidade autónoma.
Hai que ter en conta a Lei estatal 38/2003, do 17 de novembro, xeral de subvencións, en tanto contén preceptos con carácter de lexislación básica enumerados na súa disposición derradeira primeira, que son de obrigado cumprimento no eido autonómico, ao igual que a disposición derradeira primeira do seu regulamento, o Real decreto 887/2006, do 21 de xullo. Así mesmo, a nivel autonómico nesta materia é de salientar o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Finalmente, no Decreto lexislativo 1/1999, do 7 de outubro, polo que se aproba o texto refundido da lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, establécense os requisitos xerais aplicables ás subvencións concedidas pola Administración autonómica, normativa á cal, en consecuencia, se adaptará a presente orde, tendo en conta en todo caso os principios de publicidade, obxectividade e concorrencia.
Polo exposto, conforme o establecido no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado polo artigo 12 da Lei 14/2004, do 29 de decembro, de medidas tributarias e de réxime administrativo, e de acordo coas facultades que me atribúen os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, e para a debida aplicación dos créditos orzamentarios para o fin para que foron establecidos,
DISPOÑO:
Artigo 1º-Obxecto.
Por esta orde establécense as bases reguladoras e convócanse axudas, en réxime de concorrencia competitiva, ás entidades privadas sen ánimo de lucro para a realización de programas de prevención do alcoholismo.
Artigo 2º.-Requisitos dos beneficiarios.
1. Para ser beneficiario das axudas publicadas nesta orde será indispensable ser unha asociación ou calquera outra entidade privada sen ánimo de lucro que estea dedicada principalmente ao alcoholismo e así se recolla expresamente como un dos seus fins estatutarios.
Así mesmo, deberá desenvolver a súa actividade na Comunidade Autónoma de Galicia.
2. Non poderán obter a condición de beneficiario as entidades en que concorra algunha das circunstancias reguladas no artigo 13.2º da Lei 38/2003, do 17 de novembro.
3. Estes requisitos deberanse cumprir na data de finalización de presentación de solicitudes.
Artigo 3º.-Tipos de axudas.
Os tipos de axudas serán os seguintes:
3.1. De mantemento dos seguintes programas e actividades de prevención do alcoholismo:
a) Programas de apoio á abstinencia e promoción de estilos de vida e hábitos saudables (centrados en persoas que están en abstinencia e non sometidas a tratamento ambulatorio, aínda que precisen actividades de apoio).
b) Programas de prevención de recaídas (dirixidos a pacientes que se atopan en tratamento ambulatorio e que están en proceso de rehabilitación).
c) Campañas de sensibilización da poboación (centradas en difundir na poboación, de forma selectiva ou xenérica segundo os casos, información e educación para a saúde sobre a problemática relacionada co abuso do alcohol).
3.2. De realización de programas innovadores na prevención do alcoholismo de especial interese para o Sergas. Entenderase como programas innovadores aqueles programas de prevención do alcoholismo distintos aos definidos no número 3.1 deste artigo.
Todos os programas deberán estar avalados e supervisados por un profesional con experiencia en programas preventivos e titulación universitaria superior.
Artigo 4º.-Normas xerais sobre as axudas.
1. Para as subvencións que se concedan na execución da presente orde destínase un crédito inicial de 200.000  con cargo á aplicación 1301.413A.481.3 dos orzamentos xerais da Comunidade Autónoma de Galicia para o ano 2007 distribuído da seguinte forma:
a) Para as axudas destinadas ao mantemento dos programas e actividades de prevención do alcoholismo que se sinalan no artigo 3º.1: 130.000 .
b) Para as axudas destinadas a programas innovadores na prevención do alcoholismo (artigo 3º.2): 70.000 . No caso de que non se chegase a esgotar esta cantidade, o sobrante pasaría a incrementar o importe da alínea a).
2. Estas axudas están destinadas a sufragar os gastos correntes e de persoal necesarios para a realización dos programas de prevención do alcoholismo subvencionados, debéndose realizar dentro do exercicio 2007.
3. As axudas que se concedan ao abeiro da presente orde poderán financiar total ou parcialmente o gasto das actividades e serán compatibles coa percepción doutras subvencións, axudas, ingresos ou recursos para a mesma finalidade.
Non obstante, o importe das subvencións outorgadas nesta orde non poderá en ningún caso ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo das actividades que vai desenvolver o beneficiario.
Artigo 5º.-Solicitudes.
1. A solicitude de subvención realizarase segundo o modelo normalizado que se publica como anexo I á presente orde, subscrita pola persoa que teña a representación legal da entidade solicitante e dirixida á presidenta do Servizo Galego de Saúde, edificio administrativo de San Lázaro s/n, 15703 Santiago de Compostela, á cal se achegará a seguinte documentación:
1.1. Documentos comúns:
a) Copia do DNI do solicitante.
b) Copia compulsada ou lexitimada da tarxeta de identificación fiscal da entidade.
c) Copia compulsada ou lexitimada dos estatutos da entidade.
d) Memoria da entidade correspondente ao ano 2006 segundo o modelo que se publica como anexo II.
e) Declaración asinada polo representante da asociación ou entidade onde se faga constar o conxunto das axudas solicitadas ou concedidas para a mesma finalidade ante calquera administración ou ente público, utilizando o modelo que se publica como anexo V.
1.2. Documentos específicos para as axudas destinadas ao mantemento dos programas e actividades de prevención do alcoholismo sinalados no artigo 3º.1: estrutura e características dos programas de prevención que a entidade está a realizar e para os cales se solicita axuda, seguindo o modelo que se publica como anexo III.
1.3. Documentos específicos para as axudas destinadas á realización de novos programas de prevención de especial interese para o Sergas (artigo 3º.2): estrutura e características dos programas de prevención que se solicitan segundo o modelo que se publica como anexo IV.
2. As entidades que solicitaron subvención en anos anteriores quedarán exentas de presentar a documentación sinalada nas alíneas b) e c), sempre que desde aquela data non se producisen modificacións, circunstancia esta que será acreditada mediante certificación.
3. As solicitudes de subvención presentaranse nas oficinas de rexistro da Xunta de Galicia de conformidade co Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Telemático da Xunta de Galicia e se regula a atención ao cidadán, ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
4. O prazo de presentación de solicitudes será de 1 mes contado a partir do día seguinte ao da publicación da presente orde no Diario Oficial de Galicia.
Artigo 6º.-Tramitación.
1. Rematado o prazo de presentación de solicitudes, o órgano instrutor, a Secretaría Xeral do Sergas examinará a documentación presentada, reclamándolle por escrito aos interesados os datos, documentos e aclaracións que se consideren necesarios para completar o expediente, con indicación de que, se así non o fixeren nun prazo de dez días considerarase que desistiron da súa petición, de acordo co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Os expedientes, unha vez revisados e completados, se é o caso, remitiranse ao órgano colexiado previsto no artigo 22.1º da Lei 38/2003, do 17 de novembro, a comisión de valoración, que terá as seguintes funcións:
-Ditaminar sobre o cumprimento dos requisitos indispensables sinalados no número 1 do artigo 2º da presente orde.
-Propoñer o órgano competente para resolver a aprobación ou denegación das subvencións, seguindo os criterios obxectivos recollidos na presente orde.
-Realizar o seguimento e avaliación dos programas subvencionados.
2. A comisión de valoración terá a seguinte composición:
a) Presidente: o subdirector xeral de Saúde Mental e Drogodependencias do Servizo Galego de Saúde ou persoa en quen delegue.
b) Vogais:
-O xefe de Área de Prevención, Reinserción e Coordinación da Subdirección Xeral de Saúde Mental e Drogodependencias.
-O responsable do Programa de Saúde Mental do Sergas.
-O xefe da Sección de Programas Asistenciais do Sergas.
c) Secretario: o xefe da Sección de Drogodependencias do Sergas.
Artigo 7º.-Criterios de prioridade na valoración das solicitudes.
A. Criterios comúns:
1. Complementariedade coas actuacións públicas a través da cobertura de necesidades sociais relacionadas cos ditos programas: 5 puntos.
2. Grao de consolidación e experiencia da entidade no campo da prevención do alcoholismo: 1 punto por cada ano en que a entidade obtivese unha axuda para a realización de programas de prevención do alcoholismo en anteriores convocatorias.
B. Criterio específico para as axudas destinadas ao mantemento dos programas e actividades de prevención do alcoholismo sinalados no artigo 3º.1:
-Pola realización de programas do tipo a): máximo 5 puntos.
-Pola realización de programas do tipo b): máximo 5 puntos.
-Pola realización de programas do tipo c): máximo 3 puntos.
C. Criterio específico para as axudas destinadas a programas innovadores na prevención do alcoholismo (artigo 3º.2): a comisión de valoración clasificará os programas en tres niveis, atendendo á súa calidade e innovación:
-Nivel alto: 9 puntos.
-Nivel medio: 6 puntos.
-Nivel baixo: 3 puntos.
O crédito destinado a estas axudas, e segundo o sinalado no artigo 4º, distribuirase proporcionalmente aos puntos obtidos por cada entidade sen que supere o importe solicitado por esta.
Artigo 8º.-Reformulación das solicitudes.
1. Dado que as subvencións reguladas nesta orde teñen por obxecto o financiamento de actividades para desenvolver polo solicitante, no caso de que o importe da subvención que conste na proposta de resolución sexa inferior ao que figura na solicitude presentada, poderase instar o beneficiario á reformulación da súa solicitude para axustar os compromisos e condicións da subvención outorgable.
2. Unha vez que a solicitude mereza a conformidade da comisión de valoración, remitirase xunto con todo o actuado ao órgano competente para que dite a resolución.
3. En calquera caso, a reformulación de solicitudes debería respectar o obxecto, condicións e finalidade da subvención, así como os criterios de valoración establecidos respecto das solicitudes.
Artigo 9º.-Resolución.
1. Unha vez emitida a proposta de resolución, correspóndelle á presidenta do Sergas resolver o procedemento. Non obstante, delégase a competencia para resolver a concesión das axudas solicitadas ao abeiro da presente orde no secretario xeral do Servizo Galego de Saúde.
2. As resolucións serán motivadas e seranlles notificadas aos interesados no prazo máximo de seis meses contados a partir do día seguinte ao da publicación desta orde. De non mediar resolución expresa no citado prazo, os interesados poderán entender desestimada a súa solicitude por silencio administrativo.
A resolución deberá serlle notificada aos beneficiarios de forma individualizada, de acordo co previsto nos artigos 58 e 59 da Lei 30/1992, do 26 de novembro, tal e como dispón o artigo 26 da Lei 38/2003, do 17 de novembro, e sen prexuízo da necesidade de publicidade no DOG das subvencións concedidas, consonte o artigo 18º da mesma lei.
Igualmente, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial o número de beneficiarios e o importe das axudas concedidas.
Artigo 10º.-Recursos.
As resolucións que se diten ao abeiro da presente orde poñerán fin á vía administrativa e contra elas poderá recorrerse potestativamente en reposición, ante a presidenta do Sergas, no prazo dun mes contado desde o día seguinte ao da notificación, se o acto é expreso, ou de tres meses se non o é, contando desde o día seguinte a aquel en que se produza o acto presunto, de acordo co previsto no artigo 116 da Lei 30/1992, do 26 de novembro; ou ben ser impugnadas directamente ante a orde xurisdicional contencioso-administrativa, no prazo de dous meses contado desde o día seguinte á data de notificación, de conformidade co previsto na Lei 29/1998, do 13 de xullo, reguladora da xurisdición contencioso-administrativa e sen prexuízo de os interesados poderen executar calquera outro que achen oportuno.
Artigo 11º.-Xustificación e pagamento.
1. Poderá realizarse un pagamento parcial de ata o 50% do importe da subvención concedida e á conta da liquidación definitiva, despois de presentación dos xustificantes orixinais que acrediten ter realizado un gasto por importe igual ou superior a aquel, acompañados dunha relación nominativa e ordenada deles, facendo constar para cada documento o seu número de orde, data de expedición, expedidor, concepto e importe; así como unha certificación expedida polo secretario ou representante da asociación, que acredite que os gastos que se xustifican se aplicaron aos fins para os cales a subvención foi concedida.
A xustificación final da subvención realizarase logo do cumprimento da finalidade e demais condicións para que foi concedida a subvención, presentando a seguinte documentación:
a) Balance ou xustificación dos ingresos e gastos da entidade referido ao último exercicio económico.
b) Orixinais da totalidade ou da parte que corresponda en caso de pagamento parcial, dos xustificantes do gasto realizado como consecuencia da actividade obxecto da subvención, acompañados dunha relación nominativa e ordenada deles, facendo constar para cada documento o seu número de orde, data de expedición, expedidor, concepto e importe.
c) Certificación expedida polo secretario ou representante da asociación, que acredite que os gastos que se xustifican se aplicaron aos fins para os que a subvención foi concedida.
d) Declaración complementaria do conxunto das axudas solicitadas, tanto, aprobadas ou concedidas como pendentes de resolución, para a mesma finalidade das distintas administracións públicas ou de calquera dos seus organismos, entes ou sociedades, públicas ou privadas.
e) Ademais, para as axudas concedidas a programas innovadores na prevención do alcoholismo, presentarase para cada programa unha breve memoria explicativa do seu desenvolvemento.
2. A xustificación do gasto realizado deberá estar na Secretaría Xeral do Sergas (Edificio Administrativo de San Lázaro, 15703 Santiago de Compostela) con anterioridade ao día 15 de novembro de 2007.
3. Así mesmo, as entidade subvencionadas deberán presentar con anterioridade ao día 31 de xaneiro do exercicio seguinte, ante a Subdirección Xeral de Saúde Mental e Drogodependencias, unha memoria dos programas de prevención realizados nese exercicio.
Artigo 12º.-Outras obrigas.
As entidades receptoras da subvención quedarán obrigadas, sen prexuízo do disposto nos artigos 14 da Lei 38/2003, do 17 de novembro, xeral de subvencións, e 78.4º do texto refundido da Lei de réxime financeiro e orzamentario de Galicia:
a) A non alterar o destino da subvención.
b) A admitir as inspeccións e o control que estableza o Sergas, así como a facilitar toda a información que lle sexa requirida polo órgano xestor, pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
c) A coordinarse co responsable da área de saúde mental ou da unidade de saúde mental correspondente para o mellor desenvolvemento dos programas de prevención subvencionados.
d) A efectuar a xustificación do gasto na forma preceptuada, facultándose a Secretaría Xeral do Sergas para determinar o correcto cumprimento desta exixencia.
e) A reintegrar, total ou parcialmente, a subvención percibida no suposto de incumprimento das condicións establecidas para a súa concesión.
Artigo 13º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 14º.-Revogación e reintegro.
No caso de producirse algunha das causas establecidas no artigo 78.9º do texto refundido da Lei de réxime financeiro e orzamentario de Galicia, procederase á revogación da subvención así como ao reintegro, de ser o caso, da subvención percibida e do xuro de demora correspondente.
Artigo 15º.-Réxime sancionador.
1. Para o disposto nesta orde será de aplicación o réxime de infraccións e sancións en materia de subvencións establecido no artigo 79 do texto refundido da Lei de réxime financeiro e orzamentario de Galicia.
2. Canto ao procedemento sancionador, observarase o establecido no capítulo VII do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións derradeiras.
Primeira.-Nos aspectos non contidos na presente orde aplicarase o disposto no artigo 78 do texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e supletoriamente na Lei 38/2003, do 17 de novembro, xeral de subvencións e no seu regulamento, o Real decreto 887/2006, do 21 de xullo.
Segunda.-Facúltase o secretario xeral do Sergas para que dite as disposicións necesarias para a aplicación do disposto na presente orde.
Terceira.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de maio de 2007.
Mª José Rubio Vidal
Conselleira de Sanidade